جناب نوبئل باریش موکافاتی !
بوگون ناهارا غزهنین جنازهلرینی سئیر ائده-ائده باسدیرما پیلوو یئدیک
بیر گؤزوموز تئلویزیونا باخدی
بیر گؤزوموز قاشیغیمیزین اَتینی عیارلادی
سونرا مدنی فیقور ایلا باشیمیزی توولادیق انسانجاسینا
بومبالارین ویییلتیسی و تانکالارین ویژیلتییلا قیژیلداماسی
هئچ پوزمادی عصبلریمیزی، بیلمیرم ندن
۲۱ غزهلی اوشاق و بیر چوخ قادینین اؤلدویونو سئیر ائتدیک
بونونلا بئله الیمیزی یئمکدن چکمهدیک
کوکاکولامیزدان واز گئچمهدیک
و کاهی سالادیمیزا عینادکار ناریشلار سیخدیق
یئرین بوش جناب باریش، چوخ یئمهلی اولدو زیتون یاغی ایله!
البته بیر آن دوشوندوک کی، زیتون یارپاقلاری
گؤیلرده گیجهلن گؤیرچینین بوغازینا ایلیشیب بلکه،
آمما چَچیمهدیک اودغونمادیق
نه اورهییمیز، نه معدهمیز بولانمادی هئچ باشسیز جنازهلردن
و دانیشیقلاریمیزی LGیوخسا Samsung تئلویزیونلاری اوزرینده داوام ائتدیردیک
بونلارین هامیسی نه دئمکدیر جناب نوبئل باریش موکافاتی؟
سیز نه یئدینیز ناهارا عالیجناب؟
جناب جایزه، جناب نوبئل، جناب باریش!
نوهمین آدینی «کاتیوشا» قویماغا سیزه سؤز وئریرم
یئتر کی، بومبالارینیزا بویورون بؤیلهجه آمانسیز اَلنمهسین
غزه اوشاقلارینین یومشاجیق دارانمیش ساچلارینا
و مصلحت بیلسهنیز بویورون
بیرآزجا یئر آچسینلار غزه کوچهلرینین گؤیلرینده
یانوار قارینین شیلتاقجا اویناقلاماسینا
۲۰۰۹/۱/۳
۸۷/۱۰/۱۴
تبریز
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab unk unk azb_Arab